**ДО**

**ОБЩИНСКИ СЪВЕТ РУСЕ**

**ПРЕДЛОЖЕИИЕ**

**ОТ**

**ИВО ПАЗАРДЖИЕВ**

**ИСКРЕН ВЕСЕЛИНОВ**

**ГАЛИН ГРИГОРОВ**

**ВЛАДО ВЛАДОВ**

**ОБЩИНСКИ СЪВЕТНИЦИ ОТ ГРУПАТА НА „ВМРО-БЪЛГАРИЯ НА РЕГИОНИТЕ“**

**ОТНОСНО:** Приемане на наредба за изменение и допълнение на Наредба №4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

В чл.4а, ал.1 от Наредба №4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе е регламентирана забраната за употреба на алкохол на открити обществени места – по улиците, площадите, парковете, зелените площи и други обществени места. Към настоящия момент забраната важи в периода от 23.00 ч. до 06.00 ч. през летния и от 22.00 ч. до 07.00 ч. през зимния период, като в ограничението не попадат заведенията за обществено хранене и развлечение – ресторанти, заведения за бързо хранене, питейни заведения, кафе – сладкарници, барове и други подобни обекти, както и случаите на организирани и разрешени по законния ред чествания, събори и други масови прояви. Съгласно чл.4а, ал.2 от същата наредба нарушителите се наказват с глоба от 50 до 100 лв., а при повторност на нарушението от 100 до 500 лв.

Със затоплянето на времето все повече зачестяват случаи в които наши съграждани злоупотребяват с алкохолни напитки в паркове, градини, беседки в междублокови пространства и др. Тази злоупотреба на алкохол се отразява негативно на обществения ред. Парковете и градините стават непривлекателни места за майки с деца и възрастни хора, които имат право на своя заслужен отдих, който считаме за приоритетен пред употребата на алкохол от страна на други наши съграждани. Беседките в междублоковите пространства биват посещавани не само от жителите на близките жилищни блокове, а и от прииждащи хора от различни места. Тези беседки също стават неизползваеми от хората, които искат да играят шах, карти, табла и други тихи игри. Употребата на алкохол в беседките дори и през деня също смущава реда и спокойствието на хората, а за тези които работят на смени става невъзможно да спят. Както за парковете, градините и беседките в междублоковите пространства съществува и друг проблем при употреба на алкохол – липсата на тоалетна, която да се използва от пиещите. За тази цел често се случва те да използват „подходящи“ за целта места в непосредствена близост, с което се допринася и за неприятна миризма.

Считаме, че пълната забрана за употреба на алкохол на открити обществени места е най-адекватната мярка, която ще осигури спокойствието на нашите съграждани и ще им осигури възможност да използват изградената от Община Русе инфраструктура по най-добрия начин. Злоупотребата с алкохол често води и до вандалски прояви и нанасяне на щети по изграденото със средствата на данъкоплатците. Такава пълна забрана е въведена в редица български градове като Варна, Стара Загора, Търговище и др.

В разпоредбата на чл.4а от Наредбата следва да бъде добавена и забрана за употреба на упойващи и/или наркотични вещества с оглед на това, че към настоящия момент такава липсва. Считаме, че тази мярка ще допринесе за борбата срещу употребата на наркотични вещества. Проблемът става все по-сериозен с оглед спецификата на най-разпространените на пазара наркотични вещества, както с все по-ниската възраст на употребяващите ги.

Към настоящия момент санкцията за нарушаване на разпоредбите на чл.4а, ал.1 от Наредбата е предвидена в ал.2 на същия член. Към настоящия момент тя е глоба от 50 до 100 лв., а при повторност на нарушението от 100 до 500 лв. Считаме, че размерът на глобите също следва да бъде разумно завишен с оглед на промяната в стандарта на живот в България и увеличената минимална работна заплата. По-високите глоби биха имали възпиращ ефект спрямо гражданите, които са склонни да извършат описаните по-горе нарушения. От друга страна считам, че глобите следва да бъдат с фиксирани стойности, а не с минимален и максимален размер, както е към настоящия момент. Това ще улесни административнонаказателната дейност. При налагане на глоба над минимума административнонаказващият орган следва да извърши и анализ на имотното състояние на нарушителя, в изпълнение на разпоредбата на чл.27, ал.2 от Закона за административните наказания и нарушения. Ще се ограничи и възможността при съдебно обжалване съдът да намалява наложената глоба.

Представеният проект за наредба не изисква разходването на финансови средства и се очаква увеличаване на приходите в бюджета от административнонаказателна дейност.

Очаква се Наредбата да осигури спокойствието на гражданите и гостите в Община Русе чрез прилагане на осъвременена нормативна уредба.

Проектът за наредба е от изключителна компетентност на общинския съвет, като същият не противоречи на правото на Европейския съюз, както и на други нормативни актове от по-висока степен, приети от законодателната и изпълнителната власт в Република България.

Във връзка с изискването за провеждане на обществени консултации и публикуване на проекта за приемане на нормативен акт с цел информиране на населението и прозрачност в действията на институциите, съгласно чл. 26, ал.4 от Закона за нормативните актове, в 30-дневен срок от публикуване на настоящото на интернет страницата на Общински съвет - Русе се приемат предложения и становища относно така изготвения проект за приемане на наредба за изменение и допълнение на Наредба №4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе.

Във връзка с изложеното по-горе и на основание чл.63, ал.1 от Правилника за организацията и дейността на Общински съвет – Русе, неговите комисии и взаимодействието му с общинската администрация предлагаме Общински съвет – Русе да приеме следното

**РЕШЕНИЕ:**

На основание чл.21, ал.2 от Закона за местното самоуправление и местната администрация, във връзка с чл.8, чл.15, ал.1 и чл.26 от Закона за нормативните както и във връзка с чл.79 от Административно процесуалния кодекс, Общински съвет – Русе

**РЕШИ:**

Приема наредба за изменение и допълнение на Наредба №4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе, както следва:

**§1. Чл.4а, ал.1 придобива следната редакция:**

Забранява се употребата на алкохолни напитки, упойващи и/или наркотични вещества по всяко време на открито по улици, тротоари, площади, паркове и градини, междублокови пространства, дворове на училища, детски ясли и градини и на други открити места за трайно задоволяване на обществени потребности в населените места на Община Русе, с изключение на заведенията за обществено хранене и развлечение – ресторанти, заведения за бързо хранене, питейни заведения, кафе – сладкарници, барове и други подобни обекти, както и случаите на организирани и разрешени по законния ред чествания, събори и други масови прояви.

**§1. Чл.4а, ал.2 придобива следната редакция:**

Забранява се употребата на упойващи и/или наркотични вещества по всяко време на открито по улици, тротоари, площади, паркове и градини, междублокови пространства, дворове на училища, детски ясли и градини и на други открити места за трайно задоволяване на обществени потребности в населените места на Община Русе.

**§1. В Чл.4а, се създава нова ал.3, както следва:**

Конкретните нарушители се наказват с глоба от 200 лв., а при повторност на нарушението от 500 лв.

**ВНОСИТЕЛИ:**

**ИВО ПАЗАРДЖИЕВ**

*Общински съветник от групата на „ВМРО – България на регионите“*

**ИСКРЕН ВЕСЕЛИНОВ**

*Общински съветник от групата на „ВМРО – България на регионите“*

**ГАЛИН ГРИГОРОВ**

*Общински съветник от групата на „ВМРО – България на регионите“*

**ВЛАДО ВЛАДОВ**

*Общински съветник от групата на „ВМРО – България на регионите“*